Odd Fjordholm

Odd Anker Fjordholm (1918–2005) var en norsk maler, illustratør og heraldiker.Are Bjærke: Odd Fjordholm, Norsk kunstnerleksikon

 Liv og karriere 
Odd Fjordholm var sønn av Conrad Lind Fjordholm (1885–1972) og Ragnhild Solveig Corneliussen (1893–1925). Faren hadde studert hos Axel Revold, og Fjordholm vokste opp i et kunstinteressert miljø.

Han studerte ved Statens håndverks- og kunstindustriskole i 1938–1941 og 1943–1944. Lærere her var blant andre Finn Faaborg, Halfdan Arneberg,  Olaf Willums og Karl Høgberg. I 1941 og 1945–1946 studerte han med Jean Heiberg ved  Statens Kunstakademi og ved Det Illegale Akademi. Han foretok gjennom årene en rekke studiereiser i Europa.

I 1948 giftet Odd Fjordholm seg med pianisten Marion Henrikke Fossum (1917–1990); sammen fikk de en datter.

Fjordholm debuterte på Høstutstillingen i 1945 og fikk også antatt arbeider i 1947, 1948, 1950, 1951, 1952 og 1954. Han var representert på  i 1950 og i første halvdel av 1950-tallet på flere utstillinger i Stockholm, Gøteborg og København. Han hadde separatutstillinger i Kunstnerforbundet i Oslo 1951,  1953 og  1957. 

På midten av 1950-tallet innstilte Fjordholm malervirksomheten av økonomiske årsaker. Han fikk et vikariat i frihåndstegning ved Statens Håndverks- og Kunstindustriskole i 1956–1957 og arbeidet som frilance illustratør, eksempelvis utformet han bokomslag og vignetter, illustrerte læreverk og julehefter, laget illustrasjoner for dagspressen og utførte heraldiske oppgaver. 

I 1966 fikk en stilling som preparant ved Riksarkivet og begynte å male igjen. I 1972 ble han teknisk konservator i Riksarkivet.

Fjordholm fikk i 1949 Statens Kunstnerstipend og fra 1978 Statens garantiinntekt for kunstnere.

 Stil 
Fjordholm ble tidlig sterkt inspirert av naturen på Helgelandskysten, og store deler av den frie produksjonen hans er preget av denne inspirasjonskilden. I de tidlige verkene var mennesker i natur og arbeid et mye brukt motiv, og innflytelse fra Akademiet kan spores, og spesielt fra Alf Hartmann. I denne tidlige perioden var han dessuten opptatt av formale problemer.

Fjordholm brukte perspektiv og valører for å danne et lys-rom i sine bilder, og et sentralt tema er å skape bevegelse og rytme, understreket ved at formene gjentas og forsterkes gjennom fargebruken. Naturmotivene behandlet han etterhvert friere og mer abstrahert.

 Verk 
 Odd Anker Fjordholm, Karl Högbergs dekorasjoner i spisesalen på Grorud Jernvarefabrikk, Folkekunst, Oslo 1949, hefte 2–3, s. 320–23 (ill.)
 Odd Anker Fjordholm: Sant vitne er jeg..., Historisk Tidsskrift, Oslo 1973
 Herman L. Løvenskiold, Odd Fjordholm (ill.): Heraldisk nøkkel, Universitetsforlaget, Oslo 1978, 287 sider, ISBN 82-00-01697-8

 Litteratur 
 Illustrert Norsk kunstnerleksikon, Oslo, 1956
 Revold, R., Norges billedkunst i det 19. og 20. århundre, Oslo, 1953, bind. 2, s. 304

 Referanser 

 Eksterne lenker 
 Are Bjærke: Odd Fjordholm, Norsk kunstnerleksikon

Kategori:Norske malere